Só onthou Tuks-man vir Maradona | Netwerk24
Cash: Leeus moet Saterdag tempo bepaal
Die Leeus se afrigter, Ivan (Cash) van Rooyen, hoop sy voorspelers se tonge sleep Saterdag wanneer hy hul plaasvervangers ná 50 of 60 minute op die Bulle loslaat.
Tennis-elite warm in Adelaide op vir Aussie-ope
Die room van die tenniswêreld sal aan die einde van die maand in Adelaide aantree vir 'n vertoontoernooi om vir volgende maand se Australiese Ope op te warm.
Swart Vrydag g'n fees van verkope in 2020
Swart Vrydag was verlede jaar niks om oor huis toe te skryf nie. Ná 'n inkopiefees wat in 2019 rekordvlakke bereik het, was November in 2020 'n redelik droewige maand vir kleinhandelaars.
Só onthou Tuks-man vir Maradona
Deur Johann de Jager 27 November 2020 06:24
Hy onthou Diego Maradona as 'n baie vriendelike mens wat tyd gehad het vir mense en praatjies met almal aangeknoop het.
So sê Toby Sutcliffe, uitvoerende hoof van die hoëprestasie-sportsentrum van Tukkies, waar Maradona se Argentynse sokkerspan tydens 2010 se Wêreldbeker-toernooi in Suid-Afrika geoefen en tuisgegaan het.
Maradona, wat Woensdag op 60 aan 'n hartaanval in Buenos Aires dood is, was toe Argentinië se hoofafrigter.
Argentinië het nie soos ander spanne in luukse hotelle gebly nie, maar besluit om die hoëprestasie-sportsentrum, wat onder meer oefenvelde aangrensend aan hul kwartiere ingesluit het, hul basis te maak.
Diego Maradona tydens 2010 se Wêreldbeker-toernooi in Suid-Afrika. Foto: Getty Images
"Maradona was in 2009 hier om na die geriewe by ons te kom kyk met die moontlikheid om dit te gebruik. Ons het hom rondgeneem en alles gewys. Hulle het toe besluit om tydens die toernooi hier te kom bly," sê Sutcliffe.
"Hulle het op die veld met die atletiekbaan geoefen. Hul o.23-spelers was ook hier om teen die Wêreldbeker-span te oefen.
"Hulle het selfs ná wegwedstryde besluit om op dieselfde dag terug te keer en hier te kom bly."
Sutcliffe sê die span het sy eie sjef gehad en hy onthou hoe baie biefstuk-filette en hoe laat in die aande die span geëet het.
Argentinië het al drie sy groepwedstryde gewen.
Hy het sy aanslag begin deur Nigerië met 1-0 op Ellispark te klop.
Die Argentyne het Suid-Korea daarna met 4-1 in die FNB-stadion afgeransel en Griekeland met 2-0 in Polokwane geklop.
Hulle het in die ronde van die laaste 16 spanne Mexiko met 3-1 in die FNB-stadion geklop voordat hulle Duitsland met 4-0 in die kwarteindstryd in Kaapstad uitgeboender het.